ועדת החוקה, חוק ומשפט, כנסת 15, פרוטוקול מספר 466, 2002-05-07 09:00

אופיר פינס-פז: אני מתכבד לפתוח את ישיבת הוועדה.

אופיר פינס-פז: אנחנו עוסקים היום בהצעת חוק מגורי רבנים במקום כהונתם, התשס"ב-2002, ביוזמתו של חבר-הכנסת נחום לנגנטל.

אופיר פינס-פז: קיימנו דיון יסודי בהצעת החוק בהכנתה לקריאה ראשונה.

אופיר פינס-פז: חבר-הכנסת לנגנטל מציע לנו דבר שאני חושב שמקובל ברמה העקרונית על כל הכנסת, שרב הוא אדם שצריך להיות קשור לקהילה ומטבע הדברים הוא צריך להיות צמוד אליה במידת האפשר.

אופיר פינס-פז: לכן זה הגיוני שאם אדם התמנה להיות רב של קהילה במקום מסוים, הוא יגור בקהילה או בסמוך אליה.

אופיר פינס-פז: כאשר אנחנו מדברים על רבנים של רשויות מקומיות אנחנו מדברים על ערים, שכונות, מועצות מקומיות, מועצות אזוריות ומושבים בתוך מועצות אזוריות.

אופיר פינס-פז: בבקשה, חבר-הכנסת דוד טל.

דוד טל: כפי שאמר היושב-ראש הצעת החוק היא נכונה וראויה.

דוד טל: אני סבור שהרב המקומי הוא הרועה הרוחני של צאן מרעיתו והוא צריך להיות קרוב וצמוד אליהם.

דוד טל: דא עקא, לפעמים יש בעיות למשל במועצות האזוריות ואני מבקש להתחשב בהן ולהוציא אותן מחוץ לענין.

דוד טל: יש מצבים שבהם מועצה אזורית כוללת את אחינו בני הקיבוצים, או המושבים, כשהרב לא מוצא את עצמו בשום מקום.

דוד טל: בכל זאת הרב זקוק לסביבה מינימלית לו, לבניו ולאשתו שיוכלו להיות בה אבל אין דבר כזה.

דוד טל: הפתרון יכול להיות על-ידי זה שנאפשר לאותו רב אזורי להתגורר באחד הישובים, מהגדולים יותר או מהגדולים פחות, מחוץ למועצה האזורית.

דוד טל: אם נקבע זאת בצורה שרירותית, נשפוך את התינוק עם המים וייווצר מצב בלתי אפשרי.

דוד טל: רב, או כל יהודי דתי שמקיים מצוות, זקוק לדברים אלמנטריים מבחינת ביתו ומשפחתו, הוא לא יכול להיות מנותק לגמרי.

דוד טל: יש מועצות אזוריות, רובן, שזה לא יכול להתבצע.

דוד טל: לכן כדי לא להרוג את החוק הראוי והטוב הזה יש לאפשר לאותם רבנים אזוריים לבחור איפה הם רוצים לגור מסביב.

דוד טל: זה יביא לאיזון בין הדברים.

אופיר פינס-פז: אני מניח שאתה מסכים שיהודי שגר בחיפה לא יכול להיות רב במועצה אזורית לכיש.

אופיר פינס-פז: בכוונה אני מקצין את הדברים.

דוד טל: אין ספק.

דוד טל: איך אמר השופט ברק – צריך איזו שהיא מידתיות וסבירות.

דוד טל: אם מדברים לדוגמה על מועצה אזורית מעלה יוסף, הרב יכול לגור בנהריה או בסביבה שם.

דוד טל: קח בחשבון שמועצה אזורית היא חבל ארץ מאוד גדול.

דוד טל: מבחינתי, הוא יכול לגור איפה שהוא רוצה מסביב לחבל הזה.

אופיר פינס-פז: זו הצעה סבירה.

אופיר פינס-פז: חבר-הכנסת נחום לנגנטל, תציג בבקשה את החוק.

אופיר פינס-פז: אנחנו לא נכנסים עכשיו לוויכוח פילוסופי או הלכתי אם בכלל צריך רב כי את הדיון המהותי בחוק עשינו לקראת הקריאה הראשונה, עכשיו אנחנו בהשלמות האחרונות לקראת ההכנה של החוק לקריאה שניה ושלישית.

נחום לנגנטל: אדוני היושב-ראש, תודה לך ולמנהלת הוועדה על כך שאתה מקיים את הישיבה כי אני יודע שזמנה של הוועדה יקר ולחוץ.

נחום לנגנטל: החוק הזה הבסיס שלו היה רבני ערים ודיינים.

נחום לנגנטל: העקרון בא ואמר שרב צריך להיות רועה את צאן מרעיתו בקהילה כי זה חלק מהמהות של רב.

נחום לנגנטל: הבנו שהעקרון לגבי דיינים צריך להיות הפוך ועדיף שלא יגורו באותו מקום שבו האנשים נשפטים בפניהם ומייד הורדנו את זה.

נחום לנגנטל: אחר-כך אמרנו שאם מדובר על רב עיר, נחשוב גם על רב שכונה ורב אזור וזה התוסף לקראת הקריאה הראשונה.

נחום לנגנטל: אני מודה שלא הייתי מספיק מוכן לקראת הנושא של רבנים אזוריים.

נחום לנגנטל: מה התברר?

נחום לנגנטל: פנו אלי אנשי מושבים ואמרו לי: אנחנו מושב שכולו לא דתי אל תארגן לנו מצב שבו הרב יגור אצלנו.

נחום לנגנטל: גם הרב לא רוצה לגור אצלנו וגם אנחנו לא רוצים שהוא יגור אצלנו.

נחום לנגנטל: לא ניכנס להגדרה של אדם דתי או לא דתי, אנחנו מאמינים באמונה שלמה שכל אדם הוא יהודי צדיק, ישר וטוב אבל גם ראשי מועצות אזוריות אמרו לי: רוב התושבים אינו דתי, איפה הרב יגור, מה נעשה אתו?

נחום לנגנטל: היו פה גם משלחות של רבנים אזוריים.

נחום לנגנטל: מבחינתי, היה עדיף להוציא בכלל מהחוק הזה את ההגדרה של רבנים אזוריים כדי למנוע בעיה ולהפעיל את החוק הזה אך ורק על רבני ערים ורבני שכונות.

אופיר פינס-פז: זה מה שאתה רוצה?

אופיר פינס-פז: יכולת להגיד זאת מההתחלה ולא היינו מביאים את החוק.

נחום לנגנטל: כדי לשחרר את רבני הערים ולהפקיע את סמכותם, רבנים האמונים על-פי החוק מעדיפים שזה יהיה חלוט בחוק ולא יהיה נתון לשיקול דעתם.

נחום לנגנטל: כי ברגע שזה נתון לשיקול דעת של מישהו במערכת הרבנית מתחילים להיות לחצים כבדים מאוד והתוצאה היא שהם מתקשים להפעיל את הסמכות שנתונה להם בחוק.

נחום לנגנטל: לכן קבענו בחוק שאם הוא לא גר במקום מינויו פוקע.

נחום לנגנטל: אם נגיד שהעקרון שהם חייבים לגור במקום יחול גם על רבני מושבים או על רבנים של מועצות אזוריות, אפשר יהיה לתת רדיוס יותר רחב לאזור המגורים שלהם, לזה אני מוכן.

אופיר פינס-פז: מועצה אזורית הוא שטח גדול, רב שמשיקולים סבירים לא יכול להתגורר בתוך המועצה האזורית, לא בקיבוץ, לא במושב ולא בישוב הקהילתי יוכל להתגורר בעיר גדולה סמוכה.

אופיר פינס-פז: אם זה במעלה יוסף זה יכול להיות בנהריה, או באזור דומה, בתחום.

אופיר פינס-פז: אתה יכול לגור בקרית-מלאכי ולא במושב שם, או שאתה יכול לגור בבאר-שבע ולא במושב ליד באר-שבע, אתה יכול לגור בירושלים ולא במושב בית-זית.

אופיר פינס-פז: זה סביר והגיוני.

נחום לנגנטל: זה צריך להיות כך שהוא יגור במועצה האזורית ובמושב במרחק סביר מן המקום.

נחום לנגנטל: נניח שיש 40 מושבים באותה מועצה אזורית, גם אם נכריח אותו לגור באחד המושבים שם אין לזה משמעות מבחינת 40 המושבים באזור.

אופיר פינס-פז: מושבניק או קיבוצניק זו תפישת עולם ודרך חיים ואני לא יכול להכריח אותו לחיות כך.

אופיר פינס-פז: אני יכול להגיד לו: תהיה קיבוצניק?

נחום לנגנטל: למשל לגבי המועצה האזורית מטה יהודה – הוא יכול לגור בבית שמש, או בירושלים.

עו"ד אליהו ליפשיץ: יש שני סוגים של רבנים אזוריים: יש רבנים אזוריים שהם רבנים על מספר מושבים או ישובים; יש כאלה שהם רבנים של כל המועצה האזורית.

עו"ד אליהו ליפשיץ: כדי לתת תוקף למשמעות של החוק כדאי לעשות את ההבחנה הזאת.

עו"ד אליהו ליפשיץ: אם רב גר בתחום המועצה האזורית והוא ממונה על מושבים שרחוקים מירושלים כשהוא ממשיך לגור בירושלים, אין שום משמעות לחוק.

נחום לנגנטל: לגבי רב שכונה סיכמנו שהוא צריך לגור במרחק של 2 קילומטר.

אברהם רביץ: לפי מה?

אברהם רביץ: יש תחום עירוב.

עו"ד סיגל קוגוט: זו שאלה נכונה.

עו"ד סיגל קוגוט: הם עשו את זה לפי תחום שבת אבל לא חשבו על תחום עירוב.

אברהם רביץ: זאת אומרת, מהבית האחרון של השכונה.

נחום לנגנטל: מהבית האחרון של השכונה 2000 מטר למקום שהוא מתגורר בו.

נחום לנגנטל: אמרנו שזה סביר.

אברהם רביץ: 2000 מטר במדידה אווירית או אחרת?

אופיר פינס-פז: חבר-הכנסת רביץ, החוק לא קטנוני.

אופיר פינס-פז: היה ניצול לרעה של החוק כאשר אנשים קיבלו תפקידים ולא היתה להם שום יכולת פיזית למלא אותם.

אופיר פינס-פז: זה בעייתי לכן חבר-הכנסת לנגנטל הציע את החוק וכידוע לך הוא לא במרצ ואפילו לא במפלגת העבודה.

אופיר פינס-פז: דבר שני, לגבי המועצות האזוריות.

אופיר פינס-פז: אחרי שנסכים למה שחבר-הכנסת טל מציע, איך אדם יכול למלא את תפקידו בשטח?

אופיר פינס-פז: הרי בסוף הוא צריך להיות רב של קהילה ואם בשבת הוא לא בקהילה שלו הוא לא יכול להיות רב, גם אני יכול להיות רב בצורה כזאת.

דוד טל: אם רב מכהן במועצה אזורית והוא יהיה בצפון מושב אחד ויש 30 קילומטר עד דרום המושב, הוא יכול למלא את תפקידו?

דוד טל: לכן הוא נותן את השירותים שלו לחלק מהקהילה, הוא לא יכול לתת את השירותים שלו לכל הקהילה באותו זמן.

דוד טל: גם רב בראשון-לציון לא יכול לתת בשבת בו בזמן את שירותיו לכל בני הקהילה לכן הוא יהיה בבית כנסת מסוים בשבת זו, ובבית כנסת מסוים בשבת אחרי כן.

אופיר פינס-פז: יש כאן כמה רבנים של מועצות אזוריות, שיסבירו לנו איך זה מתנהל ביום-יום.

נחום לנגנטל: איך רב של מושב או של מועצה אזורית הוא רב של קהילה?

נחום לנגנטל: אני מאמין שכאשר יש אירוע או בחגים, הוא והמושב מסתדרים בצורה כזאת שהוא בא עם משפחתו להיות שם כל השבת והוא מתארח שם.

נחום לנגנטל: ראיתי זאת במו עיני מספר פעמים.

נחום לנגנטל: אם יש כמה מושבים באותה מועצה אזורית – הרי הוא לא יכול להיות באותה שבת בשני מושבים – הוא מחלק את זמנו.

נסים זאב: יש הסכמה בנושא, אין צורך להתווכח על זה.

נחום לנגנטל: אני מוכן לקבל את מה שהציע חבר-הכנסת דוד טל.

דוד טל: או שנוריד את הענין של הרבנים במועצות האזוריות, או שנאפשר להם לגור במרחק של 15-20 קילומטר כדי שהם יוכלו לגור בעיר הגדולה או מסביב.

אופיר פינס-פז: העקרון שהמלצת עליו סביר בעיני, אנחנו לא קטנוניים.

אופיר פינס-פז: סיגל קוגוט אומרת שאין בעיה לנסח את זה מבחינה משפטית.

אופיר פינס-פז: מה עמדת משרד המשפטים?

אופיר פינס-פז: בבקשה.

עו"ד אלי שהרבני: בעקרון משרד המשפטים תומך בהצעת החוק, הוא חושב שהיא ראויה.

עו"ד אלי שהרבני: אני מבין שיש מחלוקת בענין הרבנים האזוריים.

עו"ד אלי שהרבני: אנחנו מאמינים שיש גם ערך סמלי לכך שהרב של האזור נמצא בתוך האזור והוא חלק מהקהילה.

עו"ד אלי שהרבני: אם זה יהיה במרחק סביר מהאזור או בעיר הסמוכה אפשר יהיה להגיע לפשרה אבל אנחנו לא ממליצים על זה כי יש משמעות גם לערך הסמלי.

דוד טל: מועצה אזורית זה לפעמים 40 קילומטר, זה לא דומה לרב של שכונה.

עו"ד אלי שהרבני: חלק מהצעת החוק הזאת נוגע גם לסמליות כשאדם צריך לגור יחד עם הקהילה שלו ובתוכה.

עו"ד אלי שהרבני: אני מבין את הבעייתיות של מועצות אזוריות שיש בהן הרבה ישובים אבל עדיין צריך לשמור על הסמליות הזאת ומתוך כל 40 הישובים אפשר למצוא ישוב אחד שבו הוא יוכל לשבת, יש לזה משמעות יותר גדולה מאשר אם הוא יושב בעיר הסמוכה, על אחת כמה וכמה אם הוא יושב בחיפה כשהמועצה האזורית היא במרחק גדול.

אופיר פינס-פז: אני רוצה לקבל נתונים כדי לדעת על מה אנחנו מדברים.

אופיר פינס-פז: כמה רבנים עירוניים יש, כמה רבנים שכונתיים, כמה רבנים במועצות אזוריות ובמושבים.

ברוריה פרנסיס: יש כ-315 רבני מושבים ורבנים אזוריים, אם אני לא טועה.

אופיר פינס-פז: אני לא יודע אם יש כל כך הרבה קיבוצים ומושבים בארץ.

אופיר פינס-פז: יש 170 קיבוצים.

נחום לנגנטל: רק בפועל המזרחי יש 112 מושבים ו-19 קיבוצים.

דורית ואג: זה לא כולל רבני שכונות?

ברוריה פרנסיס: לא.

אופיר פינס-פז: כמה רבני ערים יש?

ברוריה פרנסיס: לא הבאתי את הנתון.

אופיר פינס-פז: נחכה שתטלפני למשרד ותביאי לנו את הנתונים.

נסים זאב: מה זה חשוב לגופו של החוק?

אופיר פינס-פז: הנתונים הם בסיס אלמנטרי לקבלת החלטות.

אופיר פינס-פז: מה אתם פוחדים מנתונים?

אופיר פינס-פז: בבקשה, מר ליפשיץ, ממשרד הדתות.

עו"ד אליהו ליפשיץ: אנחנו בוודאי בעד הצעת החוק.

עו"ד אליהו ליפשיץ: לכל סוג של רב יש לקבוע אמות מידה שונות.

עו"ד אליהו ליפשיץ: רב עיר חייב לגור במקום כהונתו ולא בשום מקום אחר; רב שכונה צריך לגור בשכונה או בסמוך לה; ההגדרה של רב אזורי היא לפי חוק הרבנות הראשית לישראל.

עו"ד אליהו ליפשיץ: זו לא ההגדרה היחידה, מה שמגדיר את תפקיד הרבנים הוא ההסכם הקיבוצי שם יש הבחנה משפטית בין שני סוגי רבנים: האחד הוא רב המועצה האזורית, הוא צריך להתגורר באיזה שהוא מקום בתחומי המועצה האזורית על-פי הכללים של היום.

אופיר פינס-פז: כמה כאלה יש?

עו"ד אליהו ליפשיץ: לפי מיטב ידיעתי כ-3 רבני המועצה האזורית.

אופיר פינס-פז: והוא חייב לגור בה.

עו"ד אליהו ליפשיץ: כולם חייבים לגור בה, זה כתוב בתקנות ובהנחיות של המשרד.

אופיר פינס-פז: אבל זה לא כתוב בשום חוק.

אופיר פינס-פז: בחקיקת משנה זה מופיע?

עו"ד אליהו ליפשיץ: בחקיקת משנה מדובר רק על רב מקומי, רב של עיר או של רשות מקומית.

אופיר פינס-פז: מועצה אזורית זו רשות מקומית.

עו"ד אליהו ליפשיץ: לא, הסטטוס של מועצה אזורית שונה.

עו"ד אליהו ליפשיץ: רב שנבחר על-פי תקנות בחירות הוא רב במעמד נבחר, לעומת רבנים אחרים שברמה התיאורטית יש בהם יחסי עובד-מעביד.

עו"ד אליהו ליפשיץ: מובן שתפקיד של רב הוא רם מעלה יותר מאשר סתם יחסי עובד-מעביד ולכן היחס אליהם אמור להיות שונה.

אופיר פינס-פז: מי ממנה את הרבנים האזוריים?

עו"ד אליהו ליפשיץ: פעם היתה מציאות בה שר הדתות היה יכול למנות, היום זה כבר לא קיים.

אופיר פינס-פז: שמעתי שהמנכ"ל במשרד הדתות ממנה.

עו"ד אליהו ליפשיץ: לא, יש תהליך בחירות על-פי הנחיות מינהליות.

עו"ד אליהו ליפשיץ: מי שבוחר היא ועדת מכרזים של המועצה האזורית, או של המועצה הדתית שבמועצה האזורית.

עו"ד אליהו ליפשיץ: נמצאים בה נציגים מתאימים לפי המקום.

עו"ד אליהו ליפשיץ: נציג הרבנות הראשית ונציג משרד הדתות הם משקיפים באותה ועדת מכרזים, או ועדת בחירות לצורך הענין.

עו"ד אליהו ליפשיץ: כאשר מדובר ברב אזורי שממונה על כמה ישובים, מושבים או קיבוצים, אנחנו סבורים שהוא חייב לגור במרחק סביר מאותם מושבים ולאו דווקא במרחק מסוים מכל המועצה האזורית בה הוא מכהן.

עו"ד אליהו ליפשיץ: רב מושב, זו הדוגמה האחרונה שמשום מה לא קיימת בהצעת החוק והיא צריכה להיכלל בה, חייב לגור או בישוב או ממש בסמוך לישוב בו הוא מתגורר וכאשר מדובר על 2 קילומטר זה סביר.

אופיר פינס-פז: אתם אומרים שיש שלושה מודלים ברמה האזורית: רב של כל המועצה האזורית; רב של חלק מהמועצה האזורית; ורב של ישוב אחד.

עו"ד אליהו ליפשיץ: בהחלט.

עו"ד סיגל קוגוט: איפה יש הגדרות של המונחים האלה?

עו"ד אליהו ליפשיץ: בהסכם הקיבוצי עם ההסתדרות.

ברוריה פרנסיס: לדעתי רב חייב לגור במקום כהונתו.

ברוריה פרנסיס: אם הוא רב מושב, הוא צריך לקחת בחשבון שזה מקום המגורים שלו.

ברוריה פרנסיס: אם חיי הקהילה לא מתאימים לו, שלא ישתתף בהם.

דוד טל: גבירתי, זו דעתך?

ברוריה פרנסיס: זו דעת משרד הדתות.

דוד טל: אני דיברתי עם שר הדתות, אני הייתי אתו בחדר אחד ואני יודע שכשר המשרד דעתו לא היתה נוחה ממה שגבירתי מציגה פה.

דוד טל: הוא אמר בצורה מפורשת שהוא מתכוון לכך שבתנאים מסוימים אם לרב אזורי אין מקום, הוא יוכל לגור מעבר למועצה האזורית.

ברוריה פרנסיס: לא כך הבנתי.

דוד טל: אתם אומרים שהוא יגור בפנים, וגבירתי מציגה כרגע את עמדת משרד הדתות.

דוד טל: היות שבל"ג בעומר שוחחתי עם השר לענייני דתות, למען הגילוי הנאות אני חייב להציג פה את העמדה שלו.

אופיר פינס-פז: היא עובדת מדינה והיא מייצגת את הצד המקצועי במשרד הדתות.

אופיר פינס-פז: עד ששר הדתות לא יבוא לוועדה וישטח עמדה אחרת העמדה שגבירתי מציגה היא עמדת משרד הדתות.

ברוריה פרנסיס: לגבי כהונה במועצה אזורית.

ברוריה פרנסיס: גם אם תחום השיפוט הוא גדול, הרב האזורי צריך לקחת בחשבון שהוא צריך לגור באחד מישובי המועצה.

הרב יוסף שלוש: ואיפה יהיה החינוך?

הרב יוסף שלוש: ישלחו אותנו לבית-ברל?

ברוריה פרנסיס: גם המושג של "סמוך ונראה" לא נראה לי.

ברוריה פרנסיס: התפקיד של רב הוא השתתפות בחיי הקהילה במקום, הוא צריך לתת שירות גם בתפילות, גם בשיעורי תורה במקום, זה חלק מהענין.

אריה גמליאל: פעם מפא"י עבדה עם שכל ובנתה בית לרב, בנתה בית לרופא ובנתה בית לאחות.

אריה גמליאל: היום אין בית לרב ואין לו איפה לגור.

אריה גמליאל: אם הוא מקבל 3,000 שקל והוא צריך לשלם לשכירות 2,500 שקל, אף אחד לא ילך להיות רב.

אריה גמליאל: אם המועצה תממן לו שכירות – בבקשה.

ברוריה פרנסיס: אני לא מדברת על מימון אבל המועצה צריכה לדאוג לו לפחות למגורים הולמים.

אופיר פינס-פז: בבקשה, נציג הרבנות הראשית.

עו"ד שמעון אולמן: הערה שכבר העלינו אותה.

עו"ד שמעון אולמן: בסעיף 2(ג) נאמר: "ולא הוכיח למנהל הכללי של הרבנות הראשית לישראל".

עו"ד שמעון אולמן: בכל הכבוד, המנהל הכללי איננו פונקציה בנושא הזה.

עו"ד שמעון אולמן: צריך להיות: לא הוכיח למועצת הרבנות הראשית לישראל.

עו"ד שמעון אולמן: לפי חוק שירותי דת יהודיים מועצת הרבנות הראשית היא הגוף המוסמך לענין זה.

עו"ד אליהו ליפשיץ: או לבית הדין המשמעתי של מועצת הרבנות הראשית.

אופיר פינס-פז: לא.

אופיר פינס-פז: צריך מנכ"ל שינהל את העסק.

אופיר פינס-פז: אם אתה לא רוצה מנכ"ל, נבטל את הפונקציה הזאת.

אופיר פינס-פז: הפרשנות היחידה שלי לדרישה שלכם היא שאתם לא רוצים ליישם את התיקון הזה.

עו"ד שמעון אולמן: הפרשנות שלך לא נכונה.

עו"ד שמעון אולמן: הפונקציה היא מועצת הרבנות הראשית והעומד בראשה.

עו"ד שמעון אולמן: הוא יוריד את זה למטה.

אופיר פינס-פז: זה גוף פוליטי שבוחרים אותו והוא ישקול שהרב שם צריך לבחור אותם והם צריכים לבחור אותו.

אופיר פינס-פז: אל תלמדו אותי מה זו פוליטיקה.

אופיר פינס-פז: מנכ"ל צריך להיות אחראי על המינהל התקין, זה הכול.

עו"ד שמעון אולמן: אני מבקש שבשם מועצת הרבנות הראשית תירשם הסתייגות שלי שאנחנו עומדים על כך שהגוף שבפניו מובא הענין שבסעיף 2(ג) יהיה מועצת הרבנות הראשית, או נשיא מועצת הרבנות הראשית, ולא המנכ"ל.

עו"ד שמעון אולמן: זו הנקודה הראשונה וראוי שהצעת החוק תתוקן בהתאם.

עו"ד שמעון אולמן: הנקודה השניה היא שאלת הרב האזורי.

עו"ד שמעון אולמן: אני תמה על משרד המשפטים.

עו"ד שמעון אולמן: המינוח הוא לא רב אזורי, זה יכול להיות רב, או רבנים של מועצות אזוריות.

עו"ד שמעון אולמן: המונח "אזור" יש לו משמעות משפטית פונקציונלית אם הוא דבק במונח מועצה אזורית.

עו"ד שמעון אולמן: גם מכוח הוראות חוק איסור הונאה בכשרות חשוב שנדע שהדברים מתוחמים.

עו"ד שמעון אולמן: דהיינו, אם במועצה אזורית מסוימת יש מפעלי מזון שדורשים הכשר, את תעודת ההכשר יתן הרב המקומי אם אני יכול למקם שם רב, או רב המועצה האזורית, כדי שמפעלים בבאקה-אל-גארביה לא יתחילו לחפש רבנים בדרום הארץ.

אופיר פינס-פז: מה זה קשור להצעת החוק?

עו"ד שמעון אולמן: בחוק איסור הונאה בכשרות מדובר על רב מקומי ואם הוא רב מקומי במקום מסוים זה בסדר.

עו"ד שמעון אולמן: אבל אם מועצה אזורית תצטרך לחפש רב במקום כלשהו, אני רוצה שהתפקיד הזה יינתן לרב שגר במקום.

עו"ד סיגל קוגוט: ראשית, ההגדרה פה היא רק לחוק זה.

עו"ד סיגל קוגוט: שנית, אם יש לך הצעה טובה – תציע אותה.

עו"ד שמעון אולמן: אני מבקש שהמונח "רב המועצה האזורית" יהיה: הרב המתפקד באותה מועצה ולכן גם חייב לגור בתחום המועצה, כפי שאמרה גב' פרנסיס.

נחום לנגנטל: מה עמדת הרבנות הראשית?

עו"ד שמעון אולמן: אנחנו בעד החוק אבל אנחנו עומדים על התיקון שהצעתי.

ברוריה פרנסיס: כמו שאמרתי יש 315 רבני מושבים, 100 רבנים אזוריים, 250 רבני שכונות, ו-140 רבני ערים.

אופיר פינס-פז: חבר-הכנסת רביץ, בבקשה.

אברהם רביץ: הייתי רוצה להציע הצעת ייעול.

אברהם רביץ: אני חושב שכולנו מסכימים שרב שנבחר להיות רב של ישוב – ישוב זו עיר קטנה – צריך לגור במקום.

אברהם רביץ: כאשר אנחנו אומרים שלא נהיה קטנוניים – בסדר, לא נהיה קטנוניים כי יש הרי גם ביצוע של הדברים.

אברהם רביץ: אני מוכרח לומר שבשעתו שלחתי מכתבים למשרד הדתות ולא קיבלתי תשובות.

אברהם רביץ: אני כתבתי שיש מושב שבו ציבור של חוזרים בתשובה, אני לא בטוח, והם מאוד מעוניינים ללמוד יהדות.

אברהם רביץ: יש להם רב אבל הרב לא נמצא שם.

אברהם רביץ: הם אמרו למשרד הדתות: תשלחו לנו מישהו אחר.

אברהם רביץ: ענו להם ממשרד הדתות: אם תגרמו לכך שהרב הזה יתפטר אז ימנו לכם מישהו אחר.

אברהם רביץ: הם לא מצאו אותו.

הרב דני ענתבי: זה היה ברחובות, בישוב לפיד.

הרב דני ענתבי: הבעיה היא שאי-אפשר לפטר אותו כי הוא הולך לבית דין לעבודה וזוכה.

הרב דני ענתבי: הרבנים פה יעידו על כך.

הרב דני ענתבי: חבר-הכנסת טל ניסה לטפל בזה.

נחום לנגנטל: אנחנו חברי הכנסת הדתיים רוצים לתקן את הבעיות, אנחנו לא רוצים שמישהו אחר יעשה לנו את זה.

אברהם רביץ: כולנו מסכימים לדבר הזה עם מידת הגמישות ואז צריך לכתוב: רשאי שר הדתות באופן סביר לאפשר לו לגור במרחק מתאים.

אברהם רביץ: יש דבר שבו יש פלוגתא.

אברהם רביץ: אני מציע להוציא מהחוק את הרבנים האזוריים.

אופיר פינס-פז: אתה אמרת שרב חייב לגור במושב ועכשיו אתה אומר שנוציא את הרבנים האזוריים מהחוק.

אברהם רביץ: אסביר.

אברהם רביץ: אם הייתי צריך להגדיר את התפקיד של רב אזורי זה לא תפקיד של רב שפורס את כנפיו על הקהילה, הולך אתה ומדריך אותה.

אברהם רביץ: בהגדרה, זה רב שמטפל יותר בעניינים האדמיניסטרטיביים הנוגעים לדת כמו עירובים, נישואין וכל הדברים האלה.

אברהם רביץ: כולם רבנים חשובים מאוד ולכן אני לא רוצה להגיד שהרב הזה הוא פקיד אבל הוא אדם שמעשיו פרושים על פני עשרות מושבים והוא צריך לארגן שם את החיים.

אברהם רביץ: אם הוא עושה זאת בהתנדבות – יש כאלה ששוהים שבת פה ושבת שם – זה לא דבר שנותן לו את המשכורת, הוא עושה את זה בגלל שהוא נמרץ ואידיאליסט בדרך כלל.

אברהם רביץ: אני מציע לא להכניס את זה כי לא נתחיל לבקר אותו ולומר לו: בשבת זו היית פה או היית שם.

עו"ד אליהו ליפשיץ: אנחנו לא חושבים שרב הוא פקיד.

אברהם רביץ: אני בהחלט עושה הבחנה בין רב מקומי לבין רב אזורי כלשהו.

אברהם רביץ: לכן הוא לא שייך לחוק הזה.

אברהם רביץ: אחרי שקיבלנו משלחות, גם חבר-הכנסת לנגנטל, גם חברי הכנסת האחרים וגם אני הסכמנו להוציא את הרבנים האזוריים מהחוק הזה.

אופיר פינס-פז: אף אחד לא הודיע לי את זה.

אופיר פינס-פז: אם היו מודיעים לי על כך, החוק היה נכנס להקפאה עמוקה בפריזר.

אופיר פינס-פז: אני לא עושה חצי מלאכה.

אופיר פינס-פז: הצעתי הצעה סבירה, הגיונית ולא קטנונית.

אברהם רביץ: רב אזורי הוא כמו רופא.

אופיר פינס-פז: הבנתי שיש הבדל תהומי בין רב מקומי לבין אדמו"ר.

אופיר פינס-פז: בבקשה, הרב זמל.

הרב אשר זמל: אני רב במועצה של לב השרון ובעוד ישוב שנקרא בני-ציון שבחר בי בבחירות קהילתיות מרצונו הפרטי.

אופיר פינס-פז: כמה אתה מרוויח?

הרב אשר זמל: 6,100 שקל אחרי 30 שנות ותק.

אופיר פינס-פז: איפה אתה גר?

הרב אשר זמל: אני גר בלב השרון.

הרב אשר זמל: סליחה, אני מבקש קצת דרך ארץ גם מהרב ממשרד הדלתות.

אופיר פינס-פז: מה זה משרד הדלתות?

הרב אשר זמל: ידע כבודו שההתעללות בנו היא ללא תקדים.

הרב אשר זמל: אנחנו הסקטור היחיד במדינת ישראל הממלכתית שאין לו מעמד ואין לו יחסי עובד-ומעביד והמשרד המכובד משתדל שלא יהיה לנו מה שבית-הדין לעבודה פסק.

הרב אשר זמל: מה כן מחייב אותנו?

עו"ד שמעון אולמן: כי לא קיבלתם את המלצות הוועדה הפריטטית שדנה בענין שלכם.

הרב אשר זמל: אני בא מטעם ההתיישבות, יש לנו ותק של רבנות מפוארת אצל המושבניקים.

הרב אשר זמל: אני בן ממשיך במושב ואני רב גאה.

הרב אשר זמל: אפשר לשאול עלי בכל בית ביתרו, בחרות, בכפר הס, במשמרת, בעין ורד, בעין שריג, ביקום ובשפיים, אני בא עם מגבעת גדולה מאוד.

נסים זאב: אם לא היית בבני-ציון, מה היה השכר שלך?

הרב אשר זמל: 6,100 שקלים.

הרב אשר זמל: בבני-ציון אני עושה את זה בהתנדבות ואני עושה את זה בכייף.

הרב אשר זמל: הרב ברוד משתכר 3,300 שקלים ברוטו וזו העבודה היחידה שלו.

הרב אשר זמל: הרב הזה גר בכפר חב"ד.

הרב אשר זמל: הישוב כרמי יוסף – זה חלב הארץ בלי מרכאות עם קציני צה"ל ואנשי בטחון – מעוניין בשירותיו הדתיים של האיש הזה שהוא חביב עליהם אבל הישוב הקהילתי ומועצה מקומית גזר אינם רוצים שהרב יגור אצלם.

הרב אשר זמל: הרב גר בכפר חב"ד, יש לו רכב, הוא אהוב הציבור והוא נמצא שם לפעמים גם בשבתות וחגים, לרצונם.

הרב אשר זמל: אנחנו מהלכים על חבל דק, על הרב להיות מעורב בחיי הציבור אבל לא להתערב חס ושלום בחייהם.

הרב אשר זמל: כל ישוב במועצה האזורית לב השרון אומר שהרב זמל יגור בישוב השני.

הרב אשר זמל: בזמנו, בהיותו סגן שר השיכון עזר לי הרב רביץ.

הרב אשר זמל: לרשותי עומדת חלקת אדמה ליד בית הכנסת, המועצה האזורית הבטיחה לבנות.

הרב אשר זמל: לפני שלוש קדנציות, כשהשר ארידור היה שר האוצר ואברהם שפירא המנוח היה יושב-ראש ועדת הכספים, הגענו עם האגף לבנייה כפרית במשרד השיכון לפתרון של דירת שירות.

הרב אשר זמל: אם אנחנו רוצים פתרון ממלכתי, אז מכאן ולהבא אולי לא נממן רבנים כי בנוכחותי מינה המשרד הזה עשרות רבנים וכששאלתי את יושב-ראש הוועדה: יאמר לי כבודו היכן יגור הרב?

הרב אשר זמל: אמר לי רבי שמואל ליפל מטעם ראש הממשלה המנוח, יצחק רבין ז"ל: הרב זמל, אתה תמים?

הרב אשר זמל: אתה הרי יודע שפה בוחרים רבנים שלא יגורו במקום.

הרב אשר זמל: זו ועדת התקנים של משרד הדתות ואני מוכיח את דבריי.

הרב אשר זמל: הם האחרונים שידברו על מגורי רבנים כי הם מינו עשרות.

הרב אשר זמל: שמעתי זאת באוזני.

הרב אשר זמל: הם מינו רבנים כשלא דרשו מגורים.

הרב אשר זמל: למה מחוייבים רבני ההתיישבות?

הרב אשר זמל: הרי אין להם כלל סטטוס.

הרב אשר זמל: הרשם טווינה מבית-הדין לעבודה פסק שנתקיימו כל התנאים והמבחנים, שאנחנו עובדי מדינה במשרד הדתות.

הרב אשר זמל: אם לא נהיה עובדי המדינה יזרקו אותנו לארץ גזירה, למולדת אחרת, למועצה דתית אזורית שלא במקום הכהונה.

הרב אשר זמל: למה אנחנו כן שייכים?

הרב אשר זמל: אנחנו שייכים להסכם הקיבוצי משנת 1988 שם מעולם לא חייבו אותנו וממילא לא התחייבנו לדור במקום הכהונה ממש.

הרב אשר זמל: זה ההסכם הקיבוצי שעמדה עליו קודם גב' ברוריה פרנסיס.

הרב אשר זמל: אם היית בא ואומר לי: אני נותן לך משכורת שתשתכר הימנה, אני נותן לך תנאים זה דבר אחר.

אופיר פינס-פז: מה השכר הממוצע של רב שיש לו רק מושב אחד?

הרב אשר זמל: פחות מ-4,000 שקלים.

אריה גמליאל: שוועד המושב יתן לו דירה.

אופיר פינס-פז: לא, זה לא יהיה.

אופיר פינס-פז: דירות ל-315 רבנים?

אופיר פינס-פז: בבקשה, חבר-הכנסת גמליאל.

אריה גמליאל: אני בעד החוק, אני בעד שהרבנים יגורו במקום.

אריה גמליאל: אני לא מקבל את הטיעון שיש אווירה לא טובה, או שהאנשים לא דתיים.

אריה גמליאל: אני בעד זה שהרבנים יגורו אפילו בתוך הקיבוצים ויחזירו את כולם בתשובה, והרבנים מסוגלים לזה.

אריה גמליאל: מעשית, אי-אפשר לחייב רבנים שמקבלים משכורת רעב לשכור דירה במושב.

אריה גמליאל: אם הוא מקבל 3,000-4,000 שקלים ברוטו, לא יכול להיות שהוא ישלם 2,000 שקלים על שכירות.

אריה גמליאל: או שהוועד המקומי יתן לו דירה, או שהמועצה האזורית תשכור לו דירה.

אריה גמליאל: אי-אפשר לחייב אותם בדבר כזה עם משכורת רעב, גם לא את הרב האזורי.

אברהם רביץ: שמענו פה דברי שערוריה, המשכורת שלהם.

אברהם רביץ: זו אמנם הצעת חוק פרטית שאני מרגיש את עצמי שותף לה אבל אני מציע להפסיק את הדיון הזה ולהתחיל דיון על המשכורת של הרבנים.

נסים זאב: תביא את זה בהצעת חוק, יש הרבה שערוריות נוספות.

עו"ד אליהו ליפשיץ: במשרד הדתות אנחנו בעד זה שיוסיפו כסף לרבנים, הם מקבלים משכורת רעב.

אופיר פינס-פז: אני מציע לא להיכנס עכשיו לענין השכר, אני לא מכיר את הענין.

אופיר פינס-פז: יש במדינה הרבה אנשים שמשתכרים פחות מזה.

אופיר פינס-פז: יש גם רבנים שיש להם אולי שני מושבים.

קריאות: זה אותו הדבר.

אברהם רביץ: אני מקבל את דבריך.

אברהם רביץ: לכן נוסיף סעיף שהחוק הזה יבוצע לאחר שתיפתר בעיית המשכורת.

אופיר פינס-פז: בקיצור, אתם לא רוצים את החוק.

אברהם רביץ: אי-אפשר לחייב אדם להוציא כסף על דיור.

אופיר פינס-פז: היתה לי הצעה סבירה והגיונית, הצעתי שרב יוכל גם לגור בעיר סמוכה.

אברהם רביץ: אני מכניס את זה כהסתייגות ואומר: ובלבד שתיפתר בעיית הדיור של הרב.

אופיר פינס-פז: אתם לא רוצים את החוק.

אופיר פינס-פז: אמרתי שאני לא מחייב אותו לגור בישוב.

אברהם רביץ: איך אתה יכול לחייב אותו בדבר שהוא לא יכול לקיים אותו?

משה גפני: הרב רביץ, תוסיף להסתייגות: במקום שבו בכלל משלמים משכורת.

משה גפני: יש ישובים שבהם 10 חודשים לא שילמו משכורת ואני לא מדבר רק על המועצות האזוריות.

אופיר פינס-פז: בבקשה, חבר-הכנסת נסים זאב.

נסים זאב: אני הייתי רב במושב עין העמק, גרתי בחיפה, ובכל פעם שתרנגול הודו היה הולך להתעלף היו קוראים לי באופן דחוף לפני שהוא ימות.

נסים זאב: אין מחלוקת שרבני ערים צריכים לגור בעירם, אין מחלוקת שדיינים לא צריכים לגור במקום שהם דנים בו, אין מחלוקת על כך שרבני שכונות צריכים לגור בסמוך לשכונה.

נסים זאב: לא הייתי מגדיר מרחקים אלא אומר מרחק סביר.

נסים זאב: יכול להיות אדם צעיר שיכול ללכת 3 קילומטר, למה להגביל ל-2 קילומטר, העיקר שהוא מתחייב להגיע לקהילה שלו ביום השבת, זה מה שחשוב.

נסים זאב: אתה לא יכול לחייב אותו לעבור דירה ואולי לשלם מחיר כפול בגלל זה שהוא רב השכונה, אתה יכול לחייב אותו בכך שביום השבת הוא יהיה בקהילה שלו.

אופיר פינס-פז: מקובל עלי.

אופיר פינס-פז: יהיה כתוב בחוק שכל שבת הוא יתן את שירותיו.

נסים זאב: דבר נוסף.

נסים זאב: אין שום סיבה שרב אזורי יגור באחד הישובים.

נסים זאב: זה בלתי סביר ולא הגיוני.

נסים זאב: כשאני הייתי רב במושב היתה לי דירת שירות, כל יום ובשבתות הייתי שם.

נסים זאב: אני גם חייב לישון עם האנשים שם ולהגיד קריאת-שמע של המיטה יחד אתם?

נסים זאב: למה מחייבים אותי לגור שם?

נסים זאב: בפרט שמדובר פה בשכר עלוב ולא לכבודה של תורה.

נסים זאב: אי-אפשר שהרב ילקה פעמיים – שהוא גם יתן שירות, ושהוא גם יחויב לגור במקום.

נסים זאב: זו התעללות.

נסים זאב: אומרים כאן שיש לחייב רק רב שגר במושב.

נסים זאב: לפני שרב נבחר יש מכרז.

נסים זאב: בבקשה, אם יש רב שיכול לגור במקום ויש רב שלא גר במקום, אותה ועדה נכבדה תאמר: אני אתן עדיפות לרב שגר במקום.

נסים זאב: אבל אם אין רב שגר במקום, האם לא צריך לתת שירותי דת בגלל זה?

נסים זאב: מה זה – לוקה ומשלם?

נסים זאב: זה לא יעלה על הדעת.

נסים זאב: רבני מושבים ורבני אזורים לא צריכים לגור במושבים או באזורים אלא בסמוך והעיקר שיתנו את השירותים שלהם במהלך השבוע באופן סביר וברוב השבתות בשנה.

אופיר פינס-פז: אני רוצה לסכם את הדברים.

אופיר פינס-פז: אני חושב שהצעת החוק הזאת ראויה, נכונה וסבירה.

אופיר פינס-פז: חבר-הכנסת נסים זאב אמר את השורה האחרונה: מצדנו שיגור בחוץ-לארץ, רק שיהיה בשבת בקהילה.

אופיר פינס-פז: אתם רוצים להפוך את הדת למשחק?

אופיר פינס-פז: אפילו אדם לא דתי כמוני מבין משהו בדברים האלה.

אופיר פינס-פז: אם הכול טכניקה – נשים שם פקידות, עובדים של משרד הדתות או פקידות של המועצה האזורית ושלום על ישראל.

אופיר פינס-פז: אבל זה לא רק טכניקה.

אופיר פינס-פז: אני מציע לא להטיל בחוק גזירות שהציבור לא יכול לעמוד בהן ואני גם לא עומד לעשות את זה.

אופיר פינס-פז: לכן ההצעה של חבר-הכנסת טל ושלי לא מחייבת אותו לגור בתוך המושב, ואפילו לא בתוך המועצה האזורית, אבל הוא חייב להיות נגיש, הוא חייב להיות הכי קרוב שאפשר בהתחשב בנסיבות.

אופיר פינס-פז: אני אומר לאנשי משרד הדתות, אפשר להסתפק ברב של מועצה אזורית.

אופיר פינס-פז: מועצה אזורית מכובדת יש לה רב, יש לה 20 ישובים רלוונטיים והרב עושה את עבודתו במשרה מלאה במשכורת טובה.

אופיר פינס-פז: הבעיה היא שחילקו את זה ל-1000 איש.

אופיר פינס-פז: במקום שיעבדו 30, 40, או 50 איש, עובדים 500 איש.

אופיר פינס-פז: אם 40 או 50 איש היו עובדים כמו שצריך, הם היו מרוויחים 20,000-25,000 שקל בחודש אבל בגלל שעובדים בזה 300 אנשים, כל אחד מקבל 6,000 שקל לחודש.

קריאות: לא, לא.

אופיר פינס-פז: מועצה אזורית זקוקה לרב במשרה מלאה, אדם בעל שיעור קומה ולידו כמה שמשים.

קריאה: יש ישוב של 700 משפחות ויש שם רק רב אחד.

אופיר פינס-פז: אם יש ישובים דתיים גדולים, הרב צריך לגור במושב.

קריאה: זה נעשה כך.

אופיר פינס-פז: אם זה ישוב גדול לא דתי, כמה שירותים הוא צריך מהרב?

אופיר פינס-פז: אנחנו רוצים להשיג תוצאה טובה כמיטב האפשר, אני לא הולך לריב על דברים שהם לא אידיאולגיים, זו פרקטיקה.

אופיר פינס-פז: אני לא רואה אפשרות לקבוע בחוק באופן מפורש שכל רב של מושב יגור במושב, זה מאוד מרחיק לכת ולא סביר.

אופיר פינס-פז: אנחנו רוצים להגיע לתוצאה אופטימלית ואנחנו קובעים: רב עירוני חייב לגור בעיר, רב של שכונה חייב לגור בשכונה או עד 2 קילומטר מהשכונה; רב אזורי, לרבות רב חצי אזורי או רב של מושבים צריך לגור במועצה האזורית או בעיר הסמוכה למועצה האזורית.

אופיר פינס-פז: אלה העקרונות.

אופיר פינס-פז: אני אומר לכם בברור שמי שרוצה לגור בבני-ברק ורוצה להיות רב אזורי של מושב ליד באר-שבע לא נסכים לזה.

עו"ד אליהו ליפשיץ: אם אתם מוציאים מהחוק רב של מושב זה מה שיקרה.

עו"ד אליהו ליפשיץ: לא הכנסתם את זה לחוק.

אופיר פינס-פז: הוא יהיה בחוק והוא יצטרך לגור בעיר הסמוכה למועצה האזורית.

עו"ד אליהו ליפשיץ: זה יכול להיות במרחק של 50 קילומטר מירושלים והוא יכול להיות רב אזורי, זו העיר הסמוכה למקום כהונתו.

אופיר פינס-פז: בסדר, בעיר הסמוכה למקום כהונתו.

אופיר פינס-פז: זה פותר את הענין באופן סביר.

אופיר פינס-פז: בכל הכבוד, אנחנו לא עושים פה חקיקה פרסונלית, אנחנו הולכים על עקרון ברמת המידתיות הסבירה כדי לשפר את המצב שיפור משמעותי.

נחום לנגנטל: אני מודה לך על הסיכום.

נחום לנגנטל: אין מחלוקת פה איפה רבני ערים צריכים לגור.

נחום לנגנטל: אין מחלוקת איפה יגורו רבני השכונות, או בשכונות או במרחק של 2000 מטר מהשכונה.

נחום לנגנטל: לגבי רבני מושב, רבני מושבים או רבנים אזוריים יש בעיה ואני רוצה להציע פתרון.

נחום לנגנטל: עומדת לנגד עיני המועצה האזורית תמר.

נחום לנגנטל: מה העיר הסמוכה לה?

דורית ואג: ערד.

נחום לנגנטל: מבחינתנו אפשר לומר שהוא יגור במועצה האזורית ואם נבצר ממנו הוא יגור בעיר הסמוכה.

נחום לנגנטל: אולי רק לגבי הענין הזה נסמיך מישהו שיקבע את הסמיכות.

נחום לנגנטל: אפשרות אחת היא להגדיר מרחק גיאוגרפי כמו 25 קילומטר, זה רדיוס סביר, זה יתן לנו מדד.

נחום לנגנטל: מתמר עד לערד זה 25 קילומטר.

נחום לנגנטל: אפשר לכתוב שהמרחק לא יעלה על 25 קילומטר.

אופיר פינס-פז: הרב של מועצה אזורית תמר לא גר בשום מקום באזור?

נחום לנגנטל: הוא לא גר בעיר הסמוכה, הוא גר בשדמות מחולה כי זה המושב הדתי הכי קרוב לאזור.

נחום לנגנטל: לכן אני מציע לקבוע 25 קילומטר ואז לא תהיה בעיה גיאוגרפית.

אופיר פינס-פז: סיכמנו.

אופיר פינס-פז: תהיה הוראת מעבר של שישה חודשים לגבי רבנים שלא יעמדו בהוראות החוק.

הרב יוסף שלוש: המלה "נבצר" ממנו היא בעייתית.

אופיר פינס-פז: "נבצר" זה מכל בחינה – כלכלית, מבחינת הקהילה.

אופיר פינס-פז: זו נורמה מקובלת.

אופיר פינס-פז: אפשר לכתוב "רצוי", זו הכוונה.

אופיר פינס-פז: נקבע שהוא יוכל לגור בישוב סמוך למקום כהונתו כשמדובר במועצה האזורית ובכל מקרה לא בטווח שעולה על 25 קילומטר.

אופיר פינס-פז: שר הדתות הוא מפעיל החוק והוראת המעבר תאמר שכל רב שלא עומד בתנאים יקבל מכתב מסודר ויינתנו לו שישה חודשים כדי שיקבל החלטה אם הוא רוצה להפסיק, או לעבור, או להמשיך.

אברהם רביץ: רטרואקטיבית?

אופיר פינס-פז: לא רטרואקטיבית, זו הוראת מעבר.

אופיר פינס-פז: אני מעמיד את הצעת החוק להצבעה.

אופיר פינס-פז: מי בעד אישור הצעת החוק בקריאה שניה ושלישית?

אופיר פינס-פז: הצבעה פה אחד אושרה הצעת החוק לקריאה שניה ושלישית

אופיר פינס-פז: אומר לי עכשיו חבר-הכנסת נסים זאב שהוא רוצה הסתייגויות, שהוא רוצה הוראת מעבר לא לחצי שנה, והוא לא רוצה 25 קילומטר.

אופיר פינס-פז: חברים, אם אתם רוצים להרוס את החוק אחרי שבנינו אותו בעצה אחת, בבקשה.

אופיר פינס-פז: אתם מעצבים את החוק, אם אתם רוצים נעשה זאת אחרת.

אופיר פינס-פז: אם אתם רוצים הסתייגויות, אני אציע 5 קילומטר ואלחם על זה.

אברהם רביץ: ההסתייגות שלי היא על כל החוק.

אופיר פינס-פז: ההסתייגויות שלי הן: רב מושב יגור במושב, אני אלחם על זה.

אופיר פינס-פז: כל אחד יעשה את עבודתו.

אברהם רביץ: לאור דרישת הרבנים – הם אומרים ש-25 קילומטר פותרים את הענין – אני מסכים.

אברהם רביץ: הרבנים עזרו לך.

אברהם רביץ: אני מקבל הוראות מרבנים.

נחום לנגנטל: הסכמנו.

נחום לנגנטל: אבל אני רוצה שהוראת המעבר תהיה לא לחצי שנה אלא לשנה כי יש שנת לימודים.

אופיר פינס-פז: בסדר, הוראת המעבר תהיה לשנה.

אופיר פינס-פז: חברים, בהסכמה אין הסתייגויות לחוק למעט הסתייגויות לדיבור.

אופיר פינס-פז: הצעת החוק אושרה בקריאה שניה ושלישית.

אופיר פינס-פז: תודה.

אופיר פינס-פז: הישיבה נעולה.